กรมราชทัณฑ์ ดำเนินโครงการปลูกผักรอบรั้ว สวนครัวราชทัณฑ์ สานฝันปันสุข สนองพระดำริฯ พัฒนาพฤตินิสัยผู้ต้องขัง ด้านการเกษตร
นายสิทธิ สุธีวงศ์ รองอธิบดีกรมราชทัณฑ์ ฝ่ายพัฒนา เปิดเผยว่า กรมราชทัณฑ์ จัดโครงการปลูกผักรอบรั้ว สวนครัวราชทัณฑ์ สานฝันปันสุข ภายใต้โครงการกำลังใจในพระดำริ พระเจ้าหลานเธอ พระองค์เจ้าพัชรกิติยาภา ซึ่งเป็นโครงการเพื่อพัฒนาพฤตินิสัยผู้ต้องขังในด้านการเกษตร โดยเฉพาะการพัฒนาองค์ความรู้และการลงมือปฏิบัติจนเห็นผลเป็นรูปธรรม จนสามารถนำไปปรับใช้ภายหลังพ้นโทษได้ พร้อมพาเยี่ยมชม การดำเนินโครงการฯ ณ ทัณฑสถานเกษตรอุตสาหกรรมเขาพริก จังหวัดนครราชสีมา ทั้งนี้เพื่อสร้างสุขภาวะที่ดีให้กับผู้ต้องขังและช่วยแบ่งเบาภาระค่าใช้จ่ายในเรื่องของค่าอาหารภายในเรือนจำและทัณฑสถาน อีกทั้งยังช่วยให้ผู้ต้องขังได้เรียนรู้วิธีการปลูกพืชผักสวนครัวอย่างถูกวิธี สามารถนำความรู้ไปใช้ในการดำรงชีวิตภายหลังพ้นโทษและไม่หวนกลับมากระทำผิดซ้ำ กรมราชทัณฑ์ จึงได้น้อมนำกระแสพระดำริดังกล่าว ถ่ายทอดไปสู่เรือนจำชั่วคราวและทัณฑสถาน โดยในปีงบประมาณ พ.ศ.2563 ได้ดำเนินการอบรมผู้ต้องขังในโครงการปลูกผักรอบรั้ว สวนครัวราชทัณฑ์ สานฝันปันสุข จำนวน 2 รุ่น มีผู้ต้องขังที่ผ่านการอบรม รวม 1,936 คน ซึ่งมีเรือนจำชั่วคราวและทัณฑสถาน ทั้งสิ้น 11 แห่ง ได้แก่ เรือนจำชั่วคราวเขาระกำ สังกัดเรือนจำจังหวัดตราด เรือนจำชั่วคราวดอยฮาง สังกัดเรือนจำกลางเชียงราย เรือนจำชั่วคราวแคน้อย สังกัดเรือนจำจังหวัดเพชรบูรณ์ เรือนจำชั่วคราวเขาพลอง สังกัดเรือนจำจังหวัดชัยนาท เรือนจำชั่วคราว เหรียงห้อง สังกัดเรือนจำจังหวัดตรัง เรือนจำชั่วคราวโคกตาบัน สังกัดเรือนจำกลางสุรินทร์ เรือนจำชั่วคราวเขาหมาก สังกัดเรือนจำกลางนครศรีธรรมราช เรือนจำชั่วคราว เขากลิ้ง สังกัดเรือนจำกลางเพชรบุรี ทัณฑสถานเปิดทุ่งเบญจา จังหวัดจันทบุรี เรือนจำชั่วคราวนาโสก สังกัดเรือนจำจังหวัดมุกดาหาร และทัณฑสถานเกษตรอุตสาหกรรมเขาพริก จังหวัดนครราชสีมานายสิทธิ กล่าวว่า ผู้ต้องขังที่เข้ารับการอบรมทุกคน จะได้รับการฝึกอบรมในด้านเกษตร ขั้นพื้นฐานที่สามารถนำมาปฏิบัติได้จริง โดยได้รับการสนับสนุนจากวิทยากรภายนอกในพื้นที่ อาทิ ปราชญ์ชาวบ้าน สำนักงานเกษตรพื้นที่ โดยมีเจ้าหน้าที่ประจำศูนย์ของโครงการฯ ที่จะทำหน้าที่ในการดูแลและให้ความรู้ทั้งภาคทฤษฎีและภาคปฏิบัติ เพื่อให้ผู้ต้องขังได้รับการอบรมและฝึกวิชาชีพทางการเกษตร อย่างรอบด้าน ให้มีความรู้ มีทักษะด้านการเกษตร สามารถนำไปปรับใช้ในชีวิตประจำวันภายหลังพ้นโทษได้ จนสามารถสร้างอาชีพ มีงานทำ มีรายได้ เลี้ยงดูตนเองและครอบครัวได้ และไม่หวนมากระทำผิดซ้ำอีก